Stephen Jjuuko eyali ‘besitimani’ ku mbaga ya Mukiibi, yategeezezza Bukedde nti abadde ne Mukiibi ebbanga ddene okuva mu 1982.
Amanyi ebyama bya Mukiibi bingi era Jjuuko yaliwo nga batandika amasomero ga St. Lawrence. Bukedde yamubuuzizza: Amasomero ago ga Mukiibi oba waliwo gw’akolera? Jjuuko: Amasomero ngamanyi nga aga Mukiibi.
Kyokka olumu bwe twali tunyumya yayogera ku puleesa eyamuliko ng’eva ewa nnannyini masomero gano era yamwogera amannya.
Kyamulumye nnyo okuba ng’aludde ne Mukiibi era yamuwa ssente n’amagezi kwe yatandikira okugaggawala, kyokka teyaweereddwa mukisa gwonna kubaako by’ayogera nga mukwano gwe afudde.
Jjuuko abeera e Kiwanga mu ggombolola y’e Goma mu Mukono ye yali nnannyini masomero ga siniya aga Progressive ku Lubaga Road agaakyaka ennyo mu myaka gya 1990.
Yagatandika ne Erisa Kahwa Amooti eyali omubaka w’essaza ly’e Buluuli.
Enkolagana ye ne Mukiibi aginyumya bwati
Nnasooka okulaba Mukiibi mu 1982 ku ssomero lya St. Benard’s College Kiswera e Masaka gye nali nsomera.
Ku olwo Mukiibi yajja kukyalira nnannyini ssomero, Benard Bwewussa Kakinda eyaweerera Mukiibi mu myaka gye 60 ate nga nange Kakinda ye yali annyamba.
Mukiibi yali avudde Kenya gye yali omusomesa. Yamala yunivasite mu 1976, naye olw’okuba Amin yayigganyanga abaasoma, yaddukira Kenya n’asenga e Kisi gye yakoleranga ng’omusomesa. Yasomesaako ne mu Afraha High School e Nakuru gye yafuukira omukulu w’essomero. Nze (Jjuuko) nnamala yunivasite e Makerere mu 1987 ne nfuna diguli mu busomesa.
Naddamu okulaba Mukiibi mu 1989 mu lukiiko lw’abayizi abaasomerako mu St. Benard mu Mugenyi Flats e Makerere.
Twali mu nju (flat) Kakinda Mbaga, mutabani wa Benard Kakinda gye yali asula. Nga wayise ebbanga, nga mmaze okutandika essomero lya Progressive, Mukiibi eyali akulira Kampala Parents yankyalira.
Yansanga nnina abaana abasukka mu 800 nga tubasomeseza mu bibaawo.
Yeewuunya abavubuka abato abakoze omulimu n’atandika okubeera mukwano gwaffe.
Agattibwa ne mukyala we
Yagattibwa ne Florence Kungu gwe yasisinkana e Kenya mu Lutikko e Lubaga mu 1993 era nze nali ‘besitimani’ ate metulooni ye Paula Turyahikayo eyali omubaka wa Rubabo mu disitulikiti y’e Rukungiri.
Nze nazaala abaana be abamu mu batiisimu omuli Benard Mukiibi gwe yabbula mu musomesa we.
Oyo ye mwana owookusatu mu baana b’omukyala owempeta Kungu. Era nange Mukiibi yazaala omwana wange Alex Lawrence Kayondo mu batiisimu.
Namutuuma erinnya lya Lawrence olw’omukwano gwaffe ne Mukiibi. Kyokka agenda okuwasa Kungu, yalinayo abaana babiri, Justine Tulina gwe yazaala mu 1969 nga Mukiibi ali mu siniya yaakuna. Tulina ne Peter Ssemakula maama waabwe y’omu.
Kungu yamuzaalamu abaana basatu; Benard Mukiibi, Makula ne Kimuli.
Atabuka ne Kungu
Wadde Mukiibi yali agattiddwa mu Eklezia, kyokka yafunayo abakyala abalala ekitaayisa bulungi Kungu n’anyiiga ne baawukana.
Kungu yava e Mutundwe - Kirinnyabigo gye baali babeera n’agenda e Lungujja ne kaakati gy’ali.
Atandika amasomero ga St. Lawrence
Olumu twali tuva e Lubaga okusoma Mmisa ne ntwalako Mukiibi ku kacaayi mu wooteeri ya Yoana Maria Mzee ne musaba ave ewa Kasole Bwereere Lwanga eyali nnannyini Kampala Parents, yeekozese yekka.
Yang'amba nti talina ssente ne mugamba aleme kutya kubanga nze ssente nali nzirina.
Namulaga essomero lya Aggrey Memorial ku nnyanja ya Kabaka mu Ndeeba eryali ligudde.
Nagenda ewa John Ssebaana Kizito nnannyini ttaka eryo n’atulaga abaali bannannyini ssomero ne tukkaanya nabo ne batupangisa ebizimbe.
Nakkaanya ne munnange Kahwa ne tuwa Mukiibi 320,000/- n’apangisa ebizimbe ebyo. Namuteeramu entebe.
Mukyala wange yalina mulamu we, Sarah Nalweyiso eyali yasoma obuwandiisi (Secretary) ne tumumuwa amukozese era na kati akyali mu masomero ga Mukiibi.
Nawa Mukiibi ekyuma ekikuba ennukuta “Typewriter”, namuwa abasomesa n’abaana kwe yatandikira okuli owa mwanyinaze kati Dr. Stephen Grace Sseruyange omusawo w’amannyo era Dayirekita wa International Paramedical Institute e Maya, erisomesa abasawo b’amannyo.
Kati mutuuze wa Amerika mu ssaza ly’e Virginia. Mukiibi anyweza essomero Ebizimbe ebyali ebya Aggrey, twateekamu Progressive O level School.
Nze Jjuuko nnabeera hedimasita okumala emyezi mukaaga nga Mukiibi atya okuva ewa Kasole. Namuwanga n’abasomesa nga nze mbasasula.
Bano kuliko ne Rose Nagginda Muyinda eyali omubaka wa Gomba era eyaliko minisita w’okuteekerateekera ebibuga, Kirwana Ssozi n’abalala.
Ntabuka ne Kahwa
Mu 1994 nafuna obutakkaanya mu bya ssente ne Kahwa gwe twali tukoze naye essomero lya Progressive ne nzira mu Kitebi ne ntandika St. Stephen’s SS mu bizimbe bya kitange omugenzi Musa Sserwadda.
Essomero nalizza e Bweyogerere era nawa muganda wa Mukiibi gwe bayita John Baptist Ssemakula amagezi akole essomero lye bayita Baptist High Kitebi mu bizimbe bye navaamu e Kitebi.
Mukiibi nange twagenda tulambuleko e Roma ne Vatican era twakikola n’Abasumba ba Klezia 18 ne tusisinkana ne Paapa John Paul II.
Nfuna ebizibu bya ssente
Mu mwaka gwa 2000 nafuna ebizibu mu ssomero lyange nga bbanka emmanja ne nzirukira ewa Mukiibi.
Namusanga mu London College of St. Lawrence e Buddo, ne musaba ampe ssente nsasule ebbanja, ye alabirire essomero lyange aggyemu ssente yeesasule.
Yannamba nti ndi bbize nnyo olwa puleesa ya nnannyini masomero. Omuntu ono yamung'amba.
Twayawukana era mu 2004 ssente zannema ne batunda essomero lyange.
Nga bamaze okutunda essomero lyange nabimuyitiramu nga ndowooza ayinza okumpa erimu ku masomero ge mbeere hedimasita n’agaana.
Namulemereko annyambe n’ahhamba nti k’asooke ayogere n’abaana be era bwe yayogera nabo enkeera yampa 1,000,000/- ezimu ku zantwala e Kenya gye natandika okusomesa.
Wabula nga sinnagenda Kenya, nasomesa ewa mutabani wa Mukiibi omulala Herman Ssemakula (mukulu wa Mukiibi y’amuzaala) eyalina amasomero ku lw’e Ntebe okuli Kisubi High e Namulanda. E Kenya nabeerayo okuva 2005 okutuuka 2007.
Kahwa yampita ne nkomawo mu Progressive. Eyo byannema ne nzira mu kkampuni ya MK Publishers ng’omuwandiisi w’ebitabo. Kati ndi heedimasita wa St. Mary’s High School Mukoko mu Kalungu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lua_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lua_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn